淸音閣扮戱所也。在正殿之前。上下層。具儲伶人戱子。戱子粉墨。幞頭袍帶。懸假鬚。儼然漢官威儀。逐隊繞欄。或擧畫軸。或捧仙桃。簫鼓嘲轟。歌唱酸嘶。回回王子有持戱目小冊。皆獻壽祝禧之辭。中有返老還童戱曲。名黃髮換朱顔。主御殿觀戱時。東廡則親王，貝勒多羅郡王，鎭國公，輔國公諸宗室。以次侍坐。西廡則蒙古王爲首。次回回王。次安南國王。具前行侍坐。回回頭目一人。卛甲士侍立。次本國使臣次安南陪臣。次南掌國使臣。次緬甸國使臣。